Prema procenama Željka Mitrovića, vlasnika Pinka, najnoviji rijaliti ove televizije koštaće ga 11 miliona evra. Nije rekao, a verovatno neće ni postati poznato koliko je para uložio u PR kampanju pre nego što je „Zadruga“ počela. Sudeći po „združenom medijskom poduhvatu“, koliko god da ga je sve to koštalo – isplatilo se.

U najčitanijim tabloidima i na sličnim portalima „anonimni izvori“ danima su plasirali priču o bebi koju je usvojio i koja će do svog punoletstva živeti u njegovom rijaliti svetu u Šimanovcima. Tako je na ovom primeru pokazano da su brojni mediji spremni da objavljuju lažne vesti ne bi li digli sopstvenu čitanost, a sve u službi nekog drugog, ovoga puta vlasnika jedne od najgledanijih televizija.

Od zlatne LGBT ribice, preko Đordana Bruna, do majmuna

Već tokom leta počela je kampanja promocije novog rijaliti spektakla koji priprema Pink. Nagađalo se ko će biti učesnici „Zadruge“, opisivalo kako u Šimanovcima Mitrović gradi pravi grad, kako mu pomažu holivudski producenti, pominjana je „Biblija“ (pravila ponašanja u „Zadruzi“) koju je napisao sa svojom ženom, zatim ko će sve biti učesnik od poznatih estradnih zvezda, starleta, do bizarnosti poput zlatne ribice.

Mitrović i s njim udruženi tabloidni mediji, uz punu podršku vladajućeg establišmenta, napravili su svoju sliku sveta u kojem je istina nebitna, a laž legitimna jer njom pune novine, program i sopstvene kase. Samo im treba publika koju će, kao Mitrović svoje majmunče, nahraniti bananama i staviti u kavez oko kojeg se neki ljudi sumnjive pameti svađaju, tuku, lažu, psuju, urlaju, sve u nadi da će postati predsednici „Zadruge“

Tako je početkom avgusta za sajt Televizije Pink „anonimni izvor“ najavio da će se „ispod čarobne planine, koja se gradi u okviru kompleksa, nalaziti srebrno jezero u kom pliva zlatna ribica“. „Ona je pripadnik LGBT populacije i zove se Ljubinko“, rekao je za Pink.rs izvor blizak timu koji radi na ovom projektu.

Ako je Ljubinko bio budalasta najava spektakla, vest koja se pronela medijima sredinom avgusta i posebno „pojačala“ poslednjih dana tog meseca pokazala je svu bedu ovdašnjeg novinarstva.

Naime, objavljeno je kako su Željko i Milica Mitrović u nekom domu za nezbrinutu decu usvojili bebu, koja će odrastati u „Zadruzi“, zatim da će zajedno sa bebom biti i njeni roditelji, da je majka trudna i da će se poroditi usred tog spektakla.

Za sve to vreme Mitrović se nije oglašavao. Iako lak na peru kada ga neko napadne ili vređa, danima nije odgovarao na brojna zgražavanja u komentarima na vesti o usvojenoj bebi.

Tek uoči početka „Zadruge“, u intervjuu za Večernje novosti objasnio je kako se „u realnom životu rađaju i rastu bebe“, te da ne vidi „šta bi bilo sporno u ekranizaciji onoga što postoji u stvarnom svetu, a nije zabranjeno“. Na pitanje o osudama takve ideje odgovorio je: „Osudili su i spalili na lomači i Đordana Bruna samo zato što je publikovao stvari koje su stvarne. Ne hajem mnogo za zabrinute, pogotovo kad se mnogo brinu za stvari koje još nisu videli svojim očima već očima tabloida.“

A onda su gledaoci koji su pratili početak „Zadruge“, u jedan sat posle ponoći, 7. septembra, mogli da vide Mitrovića kako po svom carstvu u Šimanovcima šeta sa majmunom na ramenu i priča mu: „Ja sam s tobom od rođenja, je l’ tako? Ništa nismo slagali. Ti imaš osam meseci i beba si, prohodao si, još ne govoriš. Sve smo im rekli, samo ništa nisu razumeli.“

DNK srpskih tabloida

Brojni mediji u Srbiji i regionu izgleda da su dobro razumeli da treba bezrezervno da prenose vest koja je, sudeći prema citatima, stizala iz istog „anonimnog izvora“, najčešće baš sa sajta Televizije Pink. Priča je vizuelno pojačavana fotografijama na kojima su nepoznate bebe, cucle i flašice, medvedić u kolevci, naravno uz promo ilustracije „Zadruge“ i kulisa u Šimanovcima.

Manje-više isti tekst ponavljao se u različitim medijima, ali uvek pod senzacionalističkim naslovima.

Tako je Blic 30. avgusta najavio: „ŠOKANTNO Željko Mitrović u rijaliti hoće da uvede OSMOMESEČNU BEBU, koja će GODINAMA biti tamo“.

Sutradan Alo prenosi pisanje Telegrafa: „ISTINA O NOVOROĐENČETU Beba koju unose u Zadrugu biće godinama u rijalitiju“.

„Kao nekad davno kad su bile puste ulice Beograda tokom emitovanja ‘Nevena’, tako bi i sad prestonica bila prazna kad bismo bili u prilici da pratimo kako dete od prvih koraka uči od najboljih i najinteligentnijih ljudi koje Srbija može da ponudi. Malo koji baksuz bi se tad osvrnuo na to da se bebi krše prava i da nije moralno držati dete pred kamerama, jer bismo bili svesni da to dete odrasta bolje nego mnoga druga deca“, zapaža „novinar“ Kurira najavljujući „Zadrugu“

Dan kasnije Telegraf otkriva: „TOTALNI OBRT! Javili se pravi roditelji bebe koju Mitrović želi da uvede u ‘Zadrugu’! Evo šta su rekli!“.

A 2. septembra Blic saopštava: „Oglasili se i biološki roditelji osmomesečnog deteta I ŠOKIRALI ODLUKOM“.

Sledećeg dana objavljuje se vest sa portala TV Pink: „URAĐEN DNK BEBE I RODITELJA KOJI ULAZE U ZADRUGU! Otkriveno da li su to zaista MAMA I TATA! Željko Mitrović ništa ne prepušta slučaju“.

Zatim, 4. septembra Informer prenosi: „VLASNIK PINKA OTKRIO: Osmomesečna beba KOJA ULAZI U ZADRUGU zove se Milisav i živi u Zrenjaninu!“

Bilo je i onih koji su pokušavali da daju „autorski pečat“ celoj priči, pa je tako nepotpisani „novinar“ u Kuriru uporedio „Zadrugu“ sa nekada izuzetno popularnom dečjom serijom „Neven“.

„Kao nekad davno kad su bile puste ulice Beograda tokom emitovanja ‘Nevena’, tako bi i sad prestonica bila prazna kad bismo bili u prilici da pratimo kako dete od prvih koraka uči od najboljih i najinteligentnijih ljudi koje Srbija može da ponudi. Malo koji baksuz bi se tad osvrnuo na to da se bebi krše prava i da nije moralno držati dete pred kamerama, jer bismo bili svesni da to dete odrasta bolje nego mnoga druga deca“, zapaža autor najavljujući „Zadrugu“.

U laži su… pune kase

Nije se zaista našao nijedan „baksuz“ u Informeru, Blicu, Kuriru, ili na portalima poput Telegrafa, Espresa, Monda, da proveri najpre da li je vest tačna, da se upita kako su i gde Željko i Milica Mitrović usvojili bebu, niti da li je, recimo, po našem zakonu dozvoljeno na ovakav način zarađivati na deci.

Ozbiljniji mediji su se pravili kao da se tih nekoliko dana koliko je trajala „afera beba“ ništa neobično ne događa i čekali su da vide ishod, odnosno početak rijalitija.

Bilo je sumnjičavih, naročito na društvenim mrežama, koji su ovu vest odmah videli kao „hajp“, trik kojim Mitrović najavljuje svoj novi šou. Pojedini mediji su dan uoči početka „Zadruge“, opet senzacionalno, objavili da je reč o bebi majmunu, bez ikakve naznake izvinjenja čitaocima što su ih danima lagali

Bilo je sumnjičavih, naročito na društvenim mrežama, koji su ovu vest odmah videli kao „hajp“, trik kojim Mitrović najavljuje svoj novi šou. Pojedini mediji su dan pre početka „Zadruge“, opet senzacionalno, objavili da je reč o bebi majmunu, bez ikakve naznake izvinjenja čitaocima što su ih danima lagali.

Ni Željko Mitrović se nije nasekirao što je danima obmanjivao svoje gledaoce. Osim narodnih poslanika Pokreta Dveri koji su uoči početka emitovanja „Zadruge“ ukazali na to da bi učestvovanje bebe u rijalitiju bilo „direktno i svirepo kršenje prava deteta“ i zahtevali od REM-a i Ministarstva kulture da ne dozvole njegovo emitovanje, ostali političari, aktivisti, javne ličnosti samo su gunđali po društvenim mrežama.

Jedino je portal VICE, povodom najave da će se „Zadruga“ emitovati od 21 sat, podsetio da je Savet REM-a 2015. godine dao preporuku da se rijaliti programi „prisilnog okruženja“ (poput „Parova“, „Farme“ i sl.) emituju isključivo između 23 i 6 časova, sa usmenim i tekstualnim upozorenjem da „program koji sledi nije prikladan za mlađe od 18 godina“.

Mitrović ni o tome ne brine, on svoje probleme, od poreskih dugova do porodičnih afera, rešava programom kojim zabavlja narod bilo da su to farme, zadruge ili vesti u kojima već danima bahato i vulgarno odgovara predsedniku Dveri Bošku Obradoviću.

On i s njim udruženi tabloidni mediji, uz punu podršku vladajućeg establišmenta, napravili su svoju sliku sveta u kojem je istina nebitna, a laž legitimna jer njom pune novine, program i sopstvene kase. Samo im treba publika koju će, kao što je Mitrović svoje majmunče, nahraniti bananama i staviti u kavez oko kojeg se neki ljudi sumnjive pameti svađaju, tuku, lažu, psuju, urlaju, sve u nadi da će postati predsednici „Zadruge“. Možda nekome Srbija zaista tako izgleda.